Boksburgman in hof oor naakfoto’s van vriendin se vierjarigeArgieffoto ŉ 39-jarige man van Boksburg aan die Oos-Rand wat in hegtenis geneem is nadat hy glo naakfoto’s van sy vriendin se vierjarige dogtertjie op die internet versprei het, verskyn Vrydag in die plaaslike landdroshof. Brig. Vishnu Naidoo, nasionale polisiewoordvoerder, het Donderdag gesê Homeland Security in die VSA het van die man se internetmanewales bewus geraak en hom in Suid-Afrika opgespoor. “Die man het na bewering sowat 50 naakfoto’s in verskeie posisies van die dogtertjie geneem en dit aanlyn geadverteer, sonder die ma se medewete,” het Naidoo gesê. Die man het die skuilnaam, APE Man, op die internet gebruik en gerbruikers van so ver as die VSA het die foto’s onder oë gehad. ŉ Spesiale taakspan van die Gautengse polisie se eenheid teen gesinsgeweld, kindermishandeling en seksuele oortredings het inligting van hul Amerikaanse kollegas ontvang en opgevolg voordat die man Woensdag by sy werkplek in Boksburg in hegtenis geneem is. Die man word aangekla van die vervaardiging, besit en verspreiding van kinderpornografie. Die polisie het onder meer beslag gelê op drie skootrekenaars, twee eksterne hardeskywe, twee selfone, drie SD-geheuekaarte en ŉ klein spioenkamera.